Kaapse stadsaal byna klaar gerestoureer | Netwerk24
31 Julie 2018 23:22
Die maande lange restourasie van Kaapstad se stadsaal is byna klaar en 'n konsert word in September beplan om dié nuwe rok wat dié ou dame gekry het behoorlik te vier.
Die stadsaal, wat 113 jaar oud is, is die afgelope nege maande gerestoureer. Dit is die eerste groot restourasiewerk wat sedert 1947 gedoen is.
Kaapstad se metroraad sê in 'n verklaring die grootste deel van die werk is bykans afgehandel en dat die laaste werk nou aan die ouditorium en die omliggende ontvangsale gedoen word.
Van die werk wat gedoen is, behels nuwe sitplekke, die verstewiging en restourasie van die vloer en nuwe lugversorging.
Die Parade oorkant die stadsaal word ook opgegradeer as deel van 'n groter plan om dié deel van die middestad 'n nuwe baadjie te gee.
Verdere werk wat nog aan die stadsaal gedoen gaan word, sluit in die opgradering van die kantore en die badkamers op die grondvloer en die herstel van die heining agter die stadsaal.